Lars Boje Mathiesen (BP), 2025-06-04:
Automatiske tildelinger af statsborgerskab er et af de største svigt, som det her Folketing gør mod den danske befolkning.
Aftaler om, at hvis man blot lever op til nogle kriterier omkring arbejde, ophold, sprog og andet, er med til at erodere sammenhængskraften i det danske samfund.
Vi har i år tildelt statsborgerskab til en række mennesker, som ikke burde have fået det, og det har man gjort i årevis.
Det, vi ser i dag, er måske det første skridt mod, at det bliver en mere individualiseret proces, når folk skal have statsborgerskab.
Men problematikken ligger jo i, at når man putter tusindvis af mennesker på et lovforslag, så bliver sagsbehandlingen heraf og den grundige sagsbehandling heraf sandsynligvis ikke tilstrækkelig.
Vi kan godt bilde os ind, at sindelagssamtaler kommer til at løse problemet.
Problemet med en sindelagssamtale er, at en ansøger kan sige: Jeg har et demokratisk sindelag, jeg har demokratiske værdier.
Så får borgeren tildelt statsborgerskab, og så kan det være, at personen året senere eller 2 år senere kan sige: Næh, nu har jeg fået en anden opfattelse af verden, og nu ser jeg anderledes på tingene; nu synes jeg faktisk, at de islamiske værdier er de rigtige at have i samfundet.
Der hører vi jo bredt fra Folketinget af, at det er man ikke villig til at tage konsekvensen af, for så er jo skaden sket, da borgeren har fået statsborgerskab.
Man er ikke villig til at tage det fra personen igen.
Nu handler sagen om en islamist, som regeringen nu sandsynligvis vil pille af lovforslaget.
Det ved vi ikke endnu om de vil; de vil undersøge, om islamist skal have statsborgerskab, eller om islamisten ikke skal have statsborgerskab.
Det egentlige spørgsmål er også: Hvad laver sådan en islamist i Danmark?
Hvad er hans opgave med at være her?
Det beror jo på en fuldstændig forfejlet politik fra MENAP-landene, hvor skiftende regeringer ikke har fået sat prop i og stadig væk ikke er villige til at få ændret den demografiske udvikling, så vi får færre fra MENAP-landene til at være i Danmark.
Det er der, nøglen til at løse problemerne ligger.
Før vi får knækket den her kurve med andelen af folk fra MENAP-landene, har vi ikke løst den her problematik.
Og før vi grundlæggende får ændret den måde, vi tildeler statsborgerskab på – og i min optik får stoppet op for at give statsborgerskab til folk fra MENAP-landene – får vi heller ikke ændret den demografiske udvikling; så rykker det stadig væk.
Så selv om man godt kan hilse det velkommen, at der er en enkelt islamist, som bliver taget af et lovforslag, så står jeg absolut ikke med hænderne over hovedet, for det her er et lille sandkorn på en stor strand.
Folketinget svigter stadig væk, og vi har ikke løst de opgaver, der er med at sikre, at der også er et Danmark for danskerne og for de borgere, som vi rent faktisk er valgt til at tjene.
Det kræver helt andre retningslinjer, det kræver helt andre regler, og det kræver en helt anden villighed fra Folketingets side til at tage helt andre redskaber i spil, hvis vi skal have ændret den katastrofekurs, som Danmark er på.
Den vilje og det politiske mod har vi i Borgernes Parti, og det er det, vi søger borgernes opbakning til ved det kommende valg.
Så kan borgerne forhåbentlig sammensætte et Folketing, som har modet, viljen, evnen og kompetencen til at redde Danmark.
Tak for ordet.